Det er på bunnen det blåser!

For en del år siden fulgte jeg en såkalt omstillingsprosess i en bedrift på forholdsvis nært hold. Det gjaldt sjokoladefabrikken Nidar- Bergene i Oslo. Jeg så hvordan den lokale fagforeningen kjempa for arbeidsplassene. Kirka på Grünerløkka, som jeg var sivilarbeider i, støtta fagforeningen. Etter hvert - da det var helt bestemt at bedriften skulle flytte, trass i overskudd,   kjempa den for gode ordninger for de som mista jobben. Det handla om omstillingstiltak, støtteordninger og sikre steder å møtes. Lett var det ikke, å skaffe nye jobber til ofte middelaldrende kvinner uten utdanning, gjerne med bakgrunn fra et annet land.  Hva skulle de gjøre?  Å få jobb etter 20 år i sjokoladeindustrien er ikke lett. Industriarbeidsplasser i Oslo blir det færre og færre av. Hvordan betale avdrag på leiligheten og få ungene på ferie?  Hva med alle de kommende hverdagene uten arbeid?  Bekymringene var mange for folk. En ting var helt sikkert: Om det blåste litt på toppene, var det bare for en mild bris å regne i forhold til den orkan de opplevde på gulvet.

Vi ser det stadig vekk.  Det er på bunnen det blåser.  Det er jobbene der som er mest utsatt ved innskrenkninger.  Må lederen gå, får han (det er fortsatt som oftest en mann) seg alltids ny jobb, gjerne med fallskjerm, også om han har gjort en dårlig jobb. 

Mange av de hardeste jobbene er på bunnen; de som vasker, de som rer senger på hotellene, de som ekspederer i butikkene, de som lager og serverer mat, de som kjører buss eller er frisører, de som jobber dagen lang med unger i barnehagene, i skolen; barnevernsarbeidere som står oppe i tøffe avgjørelser, politifolk, hjemmehjelper, vaskere, sykepleiere og hjelpepleiere.

Men det ser ut som om de som fysisk sett tar de tyngste takene eller har den mest langvarige og direkte kontakten med andre mennesker, får minst betalt.

Å fjerne seg fra direkte kontakt med klienter, elever eller brukere blir sett på som et framskritt som må belønnes med økt lønn og anseelse. Det er samme tendens i min egen organisasjon; kirken: Jo lenger unna folk flest, jo mer tid jeg bruker bak dataskjermen, desto høyere lønn.  Men hvor blåser det mest? Jeg tror ikke det er bak dataskjermene eller i styrerommene.
Det sies at det blåser på toppene. Derfor må toppene i næringsliv men også i offentlig virke, og til og med LO toppene tjene betydelig mye mer enn oss andre. Forskjellene generelt mellom alminnelige lønninger og topplønningene øker i Norge.
I tillegg får mange ledere dekt utgifter til fritid. Jeg vet ikke hvor mange næringslivsfolk som følger eliteserielagene til utlandet når de spiller der, men mange er det. Nettverks byggende arbeid kalles det. Rent faktisk handler det om smøring, noen vil si korrupsjon. Det siste kanskje ikke i juridisk, men i alle fall moralsk forstand. Ledere fra en bedrift inviterer andre bedrifters ledere på fotballkamper, restauranter, forestillinger, reiser og puber, for å få fordeler seinere. Dette er en tendens vi har latt få utvikle seg de siste tre tiårene. For det var en tid da vi i Norge var stolte av at vi levde i et land uten smøring.

Etter min mening handler fastsettelse av lønn og goder så avgjort om verdier og menneskesyn., i tillegg selvsagt, til rettferdighet. Det handler om en diskusjon om topp og bunn. Er det moralsk rett at noen tjener 5-10 ganger mer enn andre?  

Om vi hevder at det er rett med store lønnsforskjeller, er ikke det det samme som å si at noen er mindre verdt enn andre?  Er ikke dette å gradere menneskeverd?

For vi kan vel ikke snakke om at vi er like mye verdt, dersom noen får så mye mer lønn enn andre? 

Dersom det å jobbe med mennesker eller fysisk tungt arbeid, er langt dårligere betalt enn annet arbeid, f.eks med penger, informasjon eller ting, hva er det uttrykk for?  Det skulle vel ikke være at vi mener at mennesker er mindre verdt enn alt det andre?
Å gå mot likere lønn er urealistisk vil mange si. Men dette har i vårt land inntil nylig vært en verdi som har vært kjempet og argumentert for. Det har faktisk vært relativt likt i Norge. Og er det så sikkert at vi får de beste lederne om vi lønner dem gastronomisk? De fleste av oss jobber så godt vi kan uten disse lønningene. Jobber jeg mer om jeg tjener det dobbelte? Bør jeg jobbe så mye mer? Vil vi ikke ha ledere som også deltar på hjemmebane, i fritidsaktiviteter, på dugnaden i barnehagen? Har ikke det med både verdier og lederskap å gjøre? Og en leder som krever så voldsom lønn, hva slags verdier har han eller hun?  Vil vi ha slike folk på toppen? Jeg kan ikke skjønne at griskhet er en verdi som er ønskelig å dyrke fram blant lederne våre.
Hva er egentlig toppen?  Det er verdt å reflektere over det. Det betyr svært mye for meg at skolebussen kommer trygt fram. Og det betyr uendelig mye mer at ungen min ivaretas på skolen, enn nesten alt annet. Merkelig nok får de folkene som bestyr mest for meg i det daglige, minst lønn. De som passer barna mine, de som underviser dem, de som tar vare på meg eller mine når vi blir sjuke eller gamle, de som transporterer mine kjære til skole og jobb, de som er til stede der jeg er mest sårbar, får langt mindre lønn enn de som prøver å få meg til skifte tannpastamerke. Hvorfor utgjør ikke de som jobber med disse viktige oppgavene toppen?  Da ville uttrykket vært riktig.  For på disse toppene blåser det ofte. Som regel er det  ikke en fallskjerm i sikte.

Tilbake til Oslo: Våren sjokoladefabrikken ble flytta, ble 1. mai gudstjenesten lagd i fellesskap mellom arbeidere og kirka. Det var en sterk opplevelse. Fagforeningslederne var slitne. De så ut til å tape mange viktige slag. De var ikke vant til å snakke i ei kirke. Men budskapet om solidaritet var mer enn tydelig. For meg traff det en dyp nerve i troen. For meg har kirkas og arbeiderbevegelsens ideer svært mye med hverandre å gjøre. Jeg har feiret første mai siden jeg bodde i Grimstad i gymnastida og måtte dra til Arendal for å finne et tog å gå i. Siden har jeg gått i tog, og gjerne på gudstjeneste denne dagen. Det er noe med solidaritetstanken, rettferdighetsranken, som treffer meg.
Første mai i år prekte jeg selv i Tromsø domkirke. Jeg fortalte om de fire første representantene fra Arbeiderpartiet som ble valgt inn på Stortinget i 1903, alle fra Nord Norge. De var ledet an av presten Alfred Eriksen fra Karlsøy. En ny massebevegelse med solidaritet og rettferdighet på agendaen fikk vind i seilene på den tiden og kom i løpet av noen tiår til å endre landet. En identifikasjon med de som var nederst. En vilje til å stå sammen. Kraft til å utfordre den såkalte toppen eller eliten i samfunnet. Kamp for likeverd. Kirka og arbeiderbevegelsen kom til å komme i et spenningsforhold med tida. Men jeg er ikke i tvil om at evangeliet og denne type bevegelser har mye felles. De er i slekt. De trengs i en verden hvor de fattige blir fattigere og i et land hvor noen felles verdier ser ut til å skrante. Det er behov for ord om solidaritet og nåde, kamp og barmhjertighet mer enn noen gang. Ord som kan løfte oss og begeistre. Ord som peker på noe annet enn selvsentrerthet. Det er behov for noen som tar stilling nedenfra, tar perspektivet derfra. Det er behov for noen som ser at det er på bunnen det blåser, nå som alltid.

